Borten Moe får beholde sin rådgiver
- Det er åpenbart svært viktig for Ola Borten Moe å beholde Ivar Vigdenes i jobben. Det er ikke like viktig for meg å bytte ham ut. Derfor tenker jeg at jeg vil sette partiet først og bidra til å samle heller enn å splitte, sier Sp-leder Liv Signe Navarsete til Aftenposten. Det var ventet at Vigdenes ville bli erstattet i statsråd fredag. Fra før er Ola Borten Moes statssekretær Eli Blakstad skiftet ut med Ane Hansdatter Kismul, som tidligere var leder av Natur og Ungdom.Politisk kommentator Kato Nykvist i Nationen sa til NTB på tirsdag at Vigdenes var blitt del av en maktkamp mellom Navarsete og Borten Moe. Ryktene ville ha det til at Navarsete ønsket Sp-rådgiver Lars Vangen inn i OED, en mann som blant annet har jobbet i miljøorganisasjonen Zero. - Navarsete ønsker åpenbart en annen kurs i Olje- og energidepartementet. Det kinkige er at Ola Borten Moe vil beholde Vigdenes, som nå er blitt gjenstand for en maktkamp som en av partene er nødt til å tape. Det Borten Moe har gjort, ligner ganske mye på et kabinettsspørsmål, sa Nykvist. Nå har altså olje- og energiministeren «vunnet» slaget med sin partileder om mannen som uærbødig nok kalles «Mini-Moe». Vigdenes og Borten Moe har fulgt hverandre tett siden 2005.- Ola har argumentert veldig sterkt for å beholde Ivar Vigdenes i jobben. Jeg hadde ikke helt forstått hvor viktig dette var for ham, og han ga ikke like klart uttrykk for dette tidlig i prosessen som han har gjort nå. Jeg vil ikke bruke mer tid og krefter på dette. Nå må vi ha fokus på å guffe på fram mot valget, for det trengs, sier Navarsete til Aftenposten.no. Sp-lederen var torsdag ettermiddag i Stockholm der hun forberedte seg til opptak av ukens «Skavlan».
Senterparti-leder Liv Signe Navarsete lar olje- og energiminister Ola Borten Moe få beholde sin politiske rådgiver Ivar Vigdenes.